Bratislava 16. augusta 2019 (SITA/HSP/Foto:TASR-Martin Baumann)
Strana Maďarské fórum vylučuje spoluprácu s predsedom Mosta-Híd Bélom Bugárom. Ako na dnešnej tlačovej konferencii povedal predseda strany Zsolt Simon, "vylučujeme účasť na akejkoľvek spolupráci, kde sú prítomné ´hodnoty´ a ´charakter´, ktoré Béla Bugár reprezentuje. Sme presvedčení, že strana Most-Híd pod jeho vedením vlani konala v zhode so záujmami tých, čo potrebujú chrániť demontovaný právny štát
Podľa Simona sa vo štvrtok Bugár priznal k tomu, čo sa už aj tak o jeho stretnutí s Marianom K. dostalo na verejnosť. "Bližšie nevysvetlil ani dešifrované správy o ich stretnutí, ani to, prečo napokon konali v zhode. Na novinárske otázky tiež neodpovedal. Preto si kladieme otázku, čo ešte Bugár nepovedal?" pýta sa Simon.
Maďarské fórum je podľa neho riešením pre voličov, ktorých Most-Híd opakovane sklamal. "Ponúkame maďarským voličom také riešenie, kde dané slovo platí. Riešenie, kde ich hlas bude na dobrej strane tak, ako to bolo pred rokom 2016. Maďarské fórum je riešením pre dôstojné parlamentné zastupovanie maďarskej menšiny a regiónu, v ktorom žijeme," dodal predseda fóra.
Portál Aktuality.sk vo štvrtok informoval, že Béla Bugár sa krátko po vražde Jána Kuciaka a Martiny Kušnírovej stretol na Maldivách s Marianom K. Marian K. Alene Zs.napísal, že s predsedom Mosta raňajkoval a tiež napísal: "Poobede mám sedenie s Bélom. Poviem mu, ako a čo by som urobil na jeho mieste. Myslím, že bude silno vnímavý." Marian K. sa vraj takto angažoval v otázke udržania Ficovej vlády, pretože, ako predtým písal Alene Zs., pokiaľ sa do vlády dostane opozícia, "nepomôže nám ani odsťahovať sa na Severný pól". Most-Híd nakoniec koalíciu po odchode Fica z funkcie premiéra podržal.
Predseda Mosta-Híd Béla Bugár odmieta spojitosť s obvineným Marianom K. "Považujem ho za zlo. Prosím vás, nespájajte ma s ním. Nepoznám ho, nestretával som sa s ním ako možno niektorí súčasní opoziční politici. Nepísal som si s ním a netelefonoval som si s ním. Nič som s ním nemal," povedal Bugár vo štvrtok novinárom. Je prekvapený z toho, že ľudia veria všetkému, čo sa píše v komunikácii obvinenej osoby s jeho volavkou. Podľa Bugára je známe, že Marian K. bežne klamal. Ak by bola komunikácia Mariana K. pravdivá, podľa Bugára by nesedel v base.